[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 20.2.2007

SEK(2007) 256 endelig

BERETNING FRA KOMMISSIONEN TIL EUROPA-PARLAMENTET OG RÅDET

Udgifter under EUGFL Alarmsystemet nr. 1/2007

INDHOLDSFORTEGNELSE

1. BUDGETPROCEDUREN FOR 2007 3

2. BEMÆRKNINGER ANGÅENDE GENNEMFØRELSEN AF 2007-BUDGETTET 4

3. KONKLUSIONER 5

Budgetproceduren for 2007

Budgetproceduren for 2007 for Den Europæiske Udviklings- og Garantifond for Landbruget (EUGFL) med tilhørende beløb, der er bevilget i hver af procedurens faser, er angivet i oversigten i bilag 1.

I begyndelsen af maj 2006 vedtog Kommissionen det foreløbige budgetforslag (FBF) for landbrugssektoren, der indeholdt forpligtelsesbevillinger på i alt 43 343,7 mio. EUR og betalingsbevillinger på 43 342,2 mio. EUR. De forventede bevillinger byggede på en vurdering af interne og eksterne markedsvilkår for de forskellige produkter, virkningerne af reformen af den fælles landbrugspolitik i 2003/2004 samt den seneste reform i sukkersektoren.

I juli 2006 vedtog Økofin/Budget-Rådet budgetforslaget (BF) og nedsatte bevillingsanmodningerne i FBF med 730,0 mio. EUR. Bevillingerne til markedsforanstaltninger blev reduceret med 525,0 mio. EUR og bevillingerne til regnskabsafslutning med 205,0 mio. EUR. Imidlertid ophævede Europa-Parlamentet under førstebehandlingen af FBF Rådets nedskæringer og vedtog desuden en kraftig forøgelse af bevillingerne til mælkesektoren.

I oktober 2006 ajourførte Kommissionen de oprindelige overslag over behovene i FBF på grundlag af den seneste udvikling i landbrugslovgivningen, på landbrugsmarkederne og i vekselkursen mellem EUR og USD, og fremlagde herefter ændringsbudget nr. 3/2007 for budgetmyndigheden. Kommissionen anmodede her om samlede forpligtelsesbevillinger på 42 492,0 mio. EUR og samlede betalingsbevillinger på 42 490,5 mio. EUR. Sammenholdt med de oprindeligt ønskede bevillinger i FBF nedsatte Kommissionen sin bevillingsanmodning for regnskabsåret med 851,7 mio. EUR.

Budgettet for 2007 blev vedtaget under Europa-Parlamentets plenarmøde i december 2006. Forpligtelsesbevillingerne på EUGFLs budget for 2007 beløb sig til 42 711,7 mio. EUR og betalingsbevillinger til 42 435,6 mio. EUR. Hvad angår de vigtigste landbrugssektorer blev der afsat et beløb på 5 615,2 mio. EUR til markedsforanstaltninger og 36 878,5 mio. EUR til direkte støtte. Desuden er der på budgettet for 2007 afsat et beløb på 309,8 mio. EUR til politikområde 17 – veterinære og plantesundhedsmæssige foranstaltninger – og 30,5 mio. EUR til politikområde 11 – fiskeri – (NB:15,0 mio. EUR er opført på reservekontoen). Forskellen mellem forpligtelsesbevillingerne og betalingsbevillingerne på 276,1 mio. EUR skyldes, at opdelte bevillinger anvendes til betalinger, som foretages direkte af Kommissionen til fremme af landbrugsprodukter, til politisk strategi og koordineringsforanstaltninger samt til veterinære og plantesundhedsmæssige foranstaltninger.

Bemærkninger angående gennemførelsen af 2007-budgettet

Bilag 2 viser budgettets faktiske udnyttelsesgrad i perioden 16. oktober 2006 til 30. november 2006 sammenholdt med udgiftsprofilen med baggrund i indikatoren, som er fastlagt på grundlag af bestemmelserne i artikel 20 i Rådets forordning (EF) nr. 1290/2005[1]. I det følgende gives en kort beskrivelse af årsagerne til de væsentligste afvigelser mellem den faktiske og den forventede udnyttelsesgrad for visse områder i budgettet for 2007.

Valutafaktorer

Udgifterne i perioden er fastsat under hensyntagen til udviklingen i dollarens vekselkurs over for euroen. For en væsentlig del af eksportrestitutionerne for landbrugsprodukter, især korn og sukker, og for nogle former for hjemmemarkedsstøtte, som f.eks. støtten til bomuld, påvirkes udgifterne af udviklingen i denne vekselkurs.

I overensstemmelse med artikel 21 i forordning (EF) nr. 1290/2005 baserede budgetmyndigheden sin vedtagelse af budgettet på den gennemsnitlige vekselkurs for juli–september 2006, dvs. 1 EUR = 1,27 USD. Det skal bemærkes, at gennemsnitskursen i perioden 1. august 2006 til 30. november 2006 var ca. 1 EUR = 1,28 USD, dvs. mindre end 1,0% højere end den kurs, som blev anvendt ved opstillingen af budgettet for 2007.

Markedsfaktorer

Sukker (+ 134,2 mio. EUR)

Overforbruget af bevillinger sammenholdt med indikatoren skyldes formentlig den hurtige afvikling og betaling af det forrige regnskabsårs eksportrestitutioner for sukker for 2005/2006.

Vin (+ 41,3 mio. EUR)

Efter Kommissionens opfattelse er overforbruget midlertidigt, da det overvejende skyldes betalinger i forbindelse med krisedestillation for regnskabsåret 2005/2006, som ikke blev foretaget i regnskabsåret 2006. Disse betalinger er nu under afvikling og afspejler sig i et midlertidigt overforbrug af bevillinger i forhold til indikatoren.

Mælk og mejeriprodukter (+ 38,5 mio. EUR)

Overforbruget af bevillinger sammenholdt med indikatoren skyldes tekniske forhold, idet indikatoren blev fastlagt ud fra de seneste tre regnskabsårs udgifter, som inkluderede indbetalinger af mælkeafgifter, hvorimod denne afgift for regnskabsåret 2007 indgår separat under de formålsbestemte indtægter og således ikke afspejles umiddelbart i bevillingerne til denne sektor.

Direkte støtte (+ 81,4 mio. EUR)

Kommissionen fastlagde indikatoren for denne støtte på grundlag af de betalingsprognoser, som samtlige medlemsstater havde indsendt. Overforbruget af bevillinger er for øjeblikket minimalt i forhold til indikatoren. Ud fra det lave niveau for medlemsstaternes udbetalinger i forbindelse med afkoblet støtte kan det konkluderes, at meget få medlemsstater har benyttet sig af den nye mulighed for at fremskynde udbetalingen af 50% af den samlede støtte til 16. oktober i stedet for at vente til den 1. december, som er den normale betalingsdato.

Formålsbestemte indtægter (353,3 mio. EUR)

Af alle typer formålsbestemte indtægter blev kun betalingerne vedrørende mælkeafgiften foretaget i perioden 16. oktober til 30. november 2006, hvilket er i overensstemmelse med de nye regler for denne afgift.

Konklusioner

Bevillingsforbruget for medlemsstaternes udgifter fra 16. oktober 2006 til 30. november 2006 til markedsforanstaltninger og direkte støtte nåede op på 5 466,7 mio. EUR, svarende til et overforbrug af disse bevillinger på ca. 236,5 mio. EUR. På indeværende tidspunkt synes dette overbrug at være midlertidigt, jf. bemærkningerne i punkt 2.2 og 2.3.

BILAG 1

[pic]

BILAG 2

[pic]

[1] EUT L 209 af 11.8.2005, s. 1. Forordning senest ændret ved forordning (EF) nr. 320/2006 (EUT L 58 af 28.2.2006, s. 42).